
	Bucureşti,       12.03.2009 

Nr. 22/149


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.190/2008 privind efectuarea plăţii contribuţiei României la Fondul de Cercetare pentru Cărbune şi Oţel, cu care Comisia pentru buget, finanţe şi bănci a fost sesizată în fond cu adresa Biroului Permanent nr.  PLx.127 din 18 februarie 2009.

	PREŞEDINTE,

Viorel ŞTEFAN 

RAPORT

asupra proiectului de Lege pentru aprobarea Ordonanţei de urgenţă a Guvernului nr.190/2008 privind efectuarea plăţii contribuţiei României la Fondul de Cercetare pentru Cărbune şi Oţel
Cu adresa nr. PLx.127 din 18 februarie 2009, Biroul Permanent conform art. 95 şi art. 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.190/2008 privind efectuarea plăţii contribuţiei României la Fondul de Cercetare pentru Cărbune şi Oţel.

La întocmirea raportului s-au avut în vedere avizele Consiliului Legislativ, Comisiei pentru industrii şi servicii.
Prezentul proiect de Lege are ca obiect de reglementare introducerea contribuţiei României la Fondul de Cercetare pentru Cărbune şi Oţel, în baza art. 26 din Partea a IV-a a Tratatului de Aderare a României şi Bulgariei la Uniunea Europeana (Dispoziţii temporare), respectiv Decizia 2002/234/CECO a reprezentanţilor guvernelor statelor membre.
In cadrul proiectului de Lege este reglementată şi modalitatea de plată a sumei de 29,99 mil Euro, pe care România trebuie să o plătească la Fondul de Cercetare pentru Cărbune şi Oţel. Această sumă este defalcată în patru tranşe, care se plătesc în fiecare caz în prima zi lucrătoare a primei luni a fiecărui an, după cum urmează: 2009 :15%; 2020 :20%; 2011 :30% şi 2012 : 35%. Termenul limită pentru virarea primei tranşe, însumând 4.482.000 Euro, este data de 5 ianuarie 2009. Suma este prevăzută în bugetul Ministerului Finanţelor Publice – Acţiuni generale.
In raport de obiectul şi conţinutul său, proiectul de Lege face parte din categoria legilor ordinare.
La lucrările comisiei au participat  28 deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi. 

Proiectul de Lege a fost adoptat de Senat în şedinţa din data de 16 februarie 2009.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei de urgenţă a Guvernului nr.190/2008 privind efectuarea plăţii contribuţiei României la Fondul de Cercetare pentru Cărbune şi Oţel, în şedinţa din data de 10.03.2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege cu amendamentele prezentate în anexă.
	PREŞEDINTE,

Viorel ŞTEFAN
	SECRETAR,

Iuliu NOSA


Expert parlamentar
Rădoi Florentina

I. Amendamente admise

În urma dezbaterii, Comisia propune adoptarea proiectului de lege cu următoarele amendamente:

	Nr. Crt.
	Text SENAT
	Text amendament
	Motivarea admiterii

	1.
	Lege

pentru aprobarea Ordonanţei de urgenţă a Guvernului nr.190/2008 privind efectuarea plăţii contribuţiei României la Fondul de Cercetare pentru Cărbune şi Oţel
	NEMODIFICAT
	

	2.
	ARTICOL UNIC. – Se aprobă Ordonanţa de urgenţă a Guvernului nr.190/2008 privind efectuarea plăţii contribuţiei României la Fondul de Cercetare pentru Cărbune şi Oţel, publicată în Monitorul Oficial al României, Partea I, nr.814 din 4 decembrie 2008, cu următoarea modificare:
	ARTICOL UNIC. – Se aprobă Ordonanţa de urgenţă a Guvernului nr.190/2008 privind efectuarea plăţii contribuţiei României la Fondul de Cercetare pentru Cărbune şi Oţel, publicată în Monitorul Oficial al României, Partea I, nr.814 din 4 decembrie 2008.
	

	3.
	- în tot cuprinsul Ordonanţei de urgenţă, denumirea „Ministerul Economiei şi Finanţelor” se înlocuieşte cu denumirea „Ministerul Finanţelor Publice”
	SE ELIMINA
	Nu este necesară această precizare, deoarece OUG nr. 221/2008 pentru stabilirea unor măsuri de reorganizare în cadrul administraţiei publice centrale, prevede că în cuprinsul actelor normative în vigoare, anumite denumiri ale unor autorităţi se înlocuiesc în mod corespunzător.


